Parlo ciæo 21 maggio 2017
Intrighi de pappi e de Liguria, aspëtando o Françesco à Zena
Fabio Canessa
AUDIO
Genova - Ancon no l’é ben ciæo perché o Pappa Françesco o l’agge çernuo i 27 de mazzo pe vegnî à Zena. De seguo gh’é che o cardinâ Bagnasco inte quelli giorni o finià i dex’anni a-o timon da Cei, e a vixita a saià l’occaxon pe un saluo. Pe-i ròlli tegnui da-i seu urtimi arçivescoi Zena a l’é tornâ protagonista da vitta da Gexa, ascì che i rappòrti co-o Vatican inta stöia no son stæti delongo façili. A Liguria a l’à dæto à Romma neuve pappi, ma de vòtte no l’é mancou e raxoin de scontro. Se parte pe fòrsa da-o Beneixio XV, a-o secolo Giacomo Da Gexa de Pegi, elezuo do 1914 e dito o ‘Pappa da paxe’ pe-a seu fòrte oppoxiçion a-a guæra e l’attençion a-a caitæ. O primmo pontefiçe ligure o l’é stæto o Sant’Eutichian, nasciuo à Luñi, mòrto do 283: e seu reliquie en à Sarzaña.
Tra-i ciù avvoxæ gh’é l’Innoçenso IV, Scinibado Fieschi, nasciuo à Zena do 1191 (segondo di atri à Manareua di 1195), conosciuo sorviatutto pe avei giustificou l’uso da tortua da parte de l’Inquixiçion. A ‘çittæ di pappi’ però a l’é Saña: regordemmo o Scisto IV, Françesco da Roe, ch’o l’à dæto o nomme a-a cappella affrescâ da-o Michelangelo (into seu regno a croxâ d’Otranto, co-o duxe-cardinâ-corsâ Campofregoso), e seu nevo Giulio II ch’o l’à insou o progetto da Baxilica de San Pê. Relaçioin no sempre paxe, divimo. O caxo ciù gròsso o l’é quello de l’Urban VI, pappa da-o 1378 a-o 1389, in guæra con l’antipappa Clemente VII. Aggiuttou da Zena contra o rè de Napoli o l’à fæto ammassâ tutti i cardinæ prexonê a-a Commenda de Prè.
Se dixe ch’o î agge fæti mette inte di sacchi pe cacciâli in mâ. E ascì l’eleçion de Maria regiña da çittæ do 1637, segondo i stòrichi, a l’é avvegnua ciù pe guägno politico che pe sentimento religioso. E dapeu, tutti i ciæti in sciô cardinâ Siri, segondo çertidun fæto pappa do 1958 e costreito à renonçiâ. O mæximo Françesco, con vegnî à Zena, o veddià o pòrto da-o quæ seu poæ Mario o s’è imbarcou do 1928 pe çercâ a fortuña à Bonesaire. I Bergoglio ean piemonteixi, ma a moæ a l’ea unna Scigoi, nasciua à Santa Giulia de Lavagna. Un pappa ligure, vegnuo da l’atra parte do mondo.
Lescico
Beneixio - Benedetto
Bonesaire – Buenos Aires
çernuo – scelto
corsâ – corsaro, pirata
Da Roe – Della Rovere
guägno – guadagno, convenienza
insou – iniziato
nevo – nipote
paxe – pace;
pacifico; tranquillamente
ròlli – ruoli
Saña – Savona
Scigoi – Sivori
© Riproduzione riservata
ita_Latn lij_Latn bug_Latn grn_Latn lij_Latn lij_Latn lij_Latn lij_Latn lij_Latn lij_Latn ita_Latn oci_Latn vec_Latn ita_Latn ita_Latn lij_Latn vec_Latn ita_Latn lij_Latn lij_Latn bos_Latn ita_Latn